Nicolae Ciucă explică de ce a fost nevoie de o alianță între PSD și PNL
- Moraru Iulia
- 29 martie 2024, 09:49
Nicolae Ciucă a venit cu explicații despre constituirea alianței PNL-PSD și a precizat în acest sens că în orice situație ai nevoie de o "rânduială" pentru a face lucrurile să funcționeze. S-a considerat astfel că doar în această formulă se pot atinge obiectivele stabilite, a mai spus președintele PNL.
Liderul liberal a menționat că politicienii sunt slujbașii cetățenilor, iar proiectul cu PSD este unul care să asigure guvernarea pentru următorii patru ani.
Nicolae Ciucă, despre alianță cu PSD
"Există o tendința a populismului. În toată Europa. Iar în alte țări există manifestarea clară a extremismului. Sunt unele manifestări care se întâmplă chiar la noi în Parlament. Îmi place să cred că suntem oameni normali. Oamenii normali stau la masă și discută.
Eu am intrat în politică în 2020. În toată această perioadă m-am angajat să fac și am făcut. Țara nu poate merge mai departe fără reformă. De aceasta sunt conștienți toți liderii politici. Unora le place, unora nu să vorbească de această asumare", a spus liderul PNL.
Potrivit lui Nicolae Ciucă, atunci când cu adevărat îți dorești să faci ceva, se poate face, și nu trebuie uitat că cei care fac politica sunt oamenii în primul rând.
Cum e liderul PNL în viața de familie
Totodată, Nicolae Ciucă a discutat despre preferințele sale culinare, evidențiind că îi plac legumele și că nu este adeptul cărnii în exces.
"Îmi place să mănânc, e şi o chestiune genetică, nu provin dintr-o familie de oameni supli, dar într-adevăr îmi place să mănânc, nu sunt carnivor.
Mănânc foarte rar carne, îmi place să mănânc mâncărurile cu care am crescut la bunica, la mama... sarmalele de post şi ciorba de fasole fără afumătură, ciorba de roşii, că acolo (în zona sa natală – n.r.) se cultivă roşii multe, e bazin legumicol", a povestit Nicolae Ciucă.
Președintele Senatului a dezvăluit că deține o parcelă de teren de 80 de metri pătrați pe care cultivă legume și că prepară acasă bulion de roșii, menționând că nu îl pasteurizează, deoarece acesta se pasteurizează în mod natural când este încălzit.
Nicolae Ciucă recunoaște că soția sa se ocupă de gătit, de pregătirea răsadurilor pentru grădină, de achitarea facturilor, dar menționează că îi place să meargă la piață.